  Майя Бывальцева Удмуртиысь куасэн бызьылӥсь Лилия Васильева Шундыӝужанпал Европалэсь Континентальной кубоксэ утӥз. 2020/2021 аръёсысь сезонлы йылпумъянъёс Сыктывкарын Россилэн кубокез понна нюръяськонлэн финалаз лэсьтӥзы. Со сярысь Куасэн бызьылонъя Раиса Сметанина нимо элькун огъетлэн пресс-службаез ивортӥз. Континентальной кубок понна нюръяськон улсын ортчись ӵошатсконъёсын Лилия Васильева ялан умой ужъемышъёс возьматӥз: куатьяз бызьылонъёсын вормылӥз, тросаз призёръёс пӧлы шедьылӥз но оглом 1 сюрс 171 очко люказ. Кыкетӥ интыез Белоруссиысь Анастасия Кириллова но Россиысь Анастасия Москаленко люкизы, соос быдэн 624 очко люказы. Воргоронъёс пӧлын Шундыӝужанпал Европалэсь кубоксэ Татарстанысь Андрей Ларьков басьтӥз Шундыӝужанпал Европалэсь Континентальной кубоксэ утӥсь спортсменъёс 2021-тӥ ар пумозь кунлэн квотаезлэсь вылтӥ Дуннелэн кубокезлэн люкетъёсаз пыриськыны быгато.  Тегъёс: Спорт Удмуртия Россия куасэнбызьылон куас  